**Notat fra telefonmøde mellem Gladsaxe Kommune og Hannedal Vejforenings bestyrelse d. 6. april 2020**.

Deltagere: Carsten Høeg Maegaard, Gladsaxe Kommune,
Pia Lauritsen, Hannedal Vejforening
Thomas Jacobsen, Hannedal Vejforening
Marit Kristiansen, Hannedal Vejforening

Referat:

Carsten Maegaard fortalte, at fem personer fra Gladsaxe Kommune, nemlig Ove Becker, Urik Dantzer Jacobsen, Ingolf Andersen, Amalie Ferdinansen og Carsten Maegaard, havde inspiceret Hannedal Vejforenings veje sammen med Henrik Hansen fra GG Fjernvarme. Vejinspektionen var foretaget tirsdag d. 31. marts. Formålet med inspektionen var at Gladsaxe Kommune skal kunne lave en myndighedsafgørelse vedr. genopretning af foreningens veje efter nedlægning af fjernvarmeledninger i foreningens veje.

Carsten Maegaard vil lave et notat vedr. myndighedsafgørelsen hurtigst muligt efter at han er kommet tilbage på kontoret. Carsten Maegaard er i øjeblikket hjemsendt pga. corona-situationen.

Konklusionen på vejinspektionen var følgende:

* Gladsaxe Kommune vurderer at de tidligere opmålte m2 er rimelige. Ifølge disse opmålinger skal Hannedal Vejforening betale for genopretning af i alt 2112 m2,
GG Fjernvarme skal betale for genopretning af i alt 4061 m2.
Såfremt den resterende del af Gustav Esmanns Alle indtil Carl Møllers Alle samt af Marienborg Alle til Vandtårnsvej skal asfalteres skal det betales af GG Fjernvarme eller Gladsaxe Kommune
* Hannedal Vejforenings bestyrelse har tidligere rejst krav om genopretning af yderligere 128 m kantstene på foreningens veje svarende til ca. 51.000 kr. Dette krav accepterede GG Fjernvarme.
* Gladsaxe Kommune mener at tiden der er gået fra fjernvarmearbejdet blev færdigt samt kørslen med tunge lastbiler i forbindelse med nedrivning af bygningerne på Buddinge Batteri har gjort at vejene er tilstrækkelig komprimeret til at lave det sidste arbejde med fræsning og udlægning af slidlag. De mener derfor ikke det er nødvendigt at lave komprimeringsundersøgelser for at dokumentere at vejopbygningen er tilstrækkeligt komprimeret.
GG Fjernvarme vil dog give 5 års garanti på asfaltarbejdet således at hvis der efterfølgende opstår revner i asfalten f.eks. som følge af utilstrækkelig komprimeringen, så vil det blive lavet indenfor de 5 år.
* Vejforeningens bestyrelse har ligeledes varslet et krav om renovering af foreningens fortove de steder hvor fortovene er blevet komprimeret som følge af kørsel med tunge lastbiler.
Dette mente Gladsaxe Kommune ikke er nødvendigt da de mener at fortove i grus skal være komprimeret og vil derfor ikke kræve det af GG Fjernvarme.

I løbet af samtalen nævnte bestyrelsen af nogle af kloakkerne stadig mangler at blive lavet af GG Fjernvarme. Carsten Maegaard fortalte at Henrik Hansen fra GG Fjernvarme er indstillet på at betale for de ødelæggelser, der skyldes fjernvarmearbejdet og at kloaknettet skal undersøges nærmere f.eks. af en kloakmester. Bestyrelsen nævnte også at den beregningsmodel, som GG Fjernvarme hidtil har benyttet til beregning af Hannedal Vejforenings bidrag til asfaltarbejdet, ikke er brugbar og skal justeres.
Disse spørgsmål er dog ikke en del af myndighedsafgørelsen og skal aftales mellem Hannedal Vejforening og GG Fjernvarme på et senere tidspunkt.

Referent: Marit Kristiansen